“Siksikanto latta,” inggudugod
Ti tammudok iti naangep a sarming ti banio
Bayat a pilit a bugbugguak ti bagik
Tapno maikkatka.
Napudot dagiti nginabras
Ti agtedted a danum iti ulok
Ngem kaskasdi nga agkutkutimermerak
A mangbuybuya kadagiti balikas
Nga in-inut a marunaw ken agpaayas nga agpapaba
Kas agayus a saem
A maitanem iti pagtapuakan ti danum.
Ta iti daytoy a Pebrero, diakon mapellesan pay
Iti kinapusaksak ti Mayo
A kas iti sigud.
Dagiti sabong adayodan
A lumtuad tapno agukradda iti abay
Ti pagdissuan dagiti pagaddanganta.
Ket uray iti dayta a siled, umuneg-rummuar
Nga agdakiwas ti pul-oy
Manipud iti tawa, kas maysa a mannanakaw
A manglibaslibas a mangitapuak kadagiti nabatbati
Nga angot ti panaglinnailo.
Ngem ti bileg ti danum ken angin
Saanna a mastrek ti pusok
Ken panunotko tapno mabugnawan
Wen maitayokda a pappapel ti kalendario
Dagiti imbatim a nagtagimayo a Pebrero.
________________________
*Naipablaak iti BANNAWAG MAGAZINE, Issue Pebrero 27, 2012
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn